[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 17.10.2007 г.

COM(2007) 598 окончателен

СЪОБЩЕНИЕ НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

относно подготовката на евро-средиземноморска конференция на министрите на външните работи в Лисабон(5−6 ноември 2007 г.)Евро-средиземноморското партньорство: подобряване на регионалното сътрудничество в подкрепа на мира, напредъка и диалога между културите[SEC(2007) 1309]

СЪОБЩЕНИЕ НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

относно подготовката на евро-средиземноморска конференция на министрите на външните работи в Лисабон(5−6 ноември 2007 г.)Евро-средиземноморското партньорство: подобряване на регионалното сътрудничество в подкрепа на мира, напредъка и диалога между културите

1. Въпреки продължаващия конфликт в Близкия изток Евро-средиземноморското партньорство се развива стабилно и има значителни постижения от 1995 г. насам. Почти дванадесет години по-късно процесът от Барселона е прераснал в обширно и всеобхватно регионално партньорство. Такива общи институции и мрежи като фондацията „Ана Линд“ за диалог между културите, Евро-средиземноморската парламентарна асамблея, мрежата от институти за икономически изследвания (FEMISE) и мрежата от институти за политически науки (EuroMesco) представляват значителен актив за това партньорство между 37 страни с повече от 700 милиона граждани. Въпреки това, в диалога за сигурност и политически въпроси, регионалните конфликти все още представляват препятствие пред осъществяването на цялостен напредък в многостранното сътрудничество.

2. При създаването си Евро-средиземноморската зона за свободна търговия ще бъде една от най-големите свободни търговски зони в света. Евро-средиземноморското партньорство е ключов елемент на външните отношения на Европейския съюз със съседните страни. Всички средиземноморски партньори смятат процеса от Барселона за крайъгълен камък в своите общи отношения с ЕС. (Приложение II обобщава някои от най-важните постижения на процеса от Барселона от неговото начало насам.)

3. През ноември 2005 г. срещата на върха в Барселона потвърди още веднъж целите на декларацията от Барселона от 1995 г. и прие петгодишна работна програма и кодекс на поведение за противодействие на тероризма. На евро-средиземноморската конференция на министрите на външните работи, проведена в Тампере през ноември 2006 г., партньорите одобриха документ с общи заключения и приеха работна програма за 2007 г., основана до голяма степен на предложенията, представени в съобщението на Комисията от 25 октомври 2006 г. Целта на настоящото съобщение е да подготви следващата министерска среща под португалското председателство, да прегледа постигнатия напредък в изпълнението на одобрената в Тампере работна програма и да изложи предложения за 2008 г.

4. Комисията приветства новите инициативи за заздравяване на отношенията с нашите средиземноморски партньори. Предложенията за създаване на Средиземноморски съюз притежават потенциал да мобилизират нова политическа воля в Европа и в Южното Средиземноморие за по-силно взаимно сътрудничество. Следващата конференция на евро-средиземноморските министри на външните работи ще бъде отлична възможност за обсъждане на това как тази инициатива да се формулира и да работи във взаимодействие с Евро-средиземноморското партньорство и Европейската политика на добросъседство. За Комисията е от първостепенно значение Европейският съюз и европейските институции да участват пълноценно в това общо усилие.

5. 2007 г. е особено активна година за Евро-средиземноморското партньорство. Работата, извършена в рамките на трите глави за сътрудничество (политически диалог, икономическо сътрудничество и културно и човешко измерение) е забележителна. По време на срещата на министрите в Тампере партньорите постигнаха съгласие по 21 конкретни инициативи (виж приложение III), повечето от които са вече осъществени или ще бъдат осъществени преди края на 2007 г. След приемането на заключенията от Тампере двустранният диалог за политиката, провеждан в рамките на Европейската политика на добросъседство, продължава да допринася за насърчаване на напредъка към регионално сътрудничество в много области. Приложение I обобщава дейностите, предприети в рамките на Партньорството от последната евро-средиземноморска среща на министрите, проведена в Тампере, както и работата, извършена в основните области на евро-средиземноморското сътрудничество.

Предложения и цели за 2008 г.

6. 2008 година ще бъде от голямо значение за осъществяването на приоритетите, установени на срещата на върха в Барселона. Съществен напредък се очаква да бъде постигнат в изпълнението на редица инициативи, приети през предходните години, особено в изпълнението на инициативата „Хоризонт 2020“ относно пречистването на Средиземно море, както и на по-нататъшни действия в приетата на срещата на министрите програма за ролята на жените в обществото. Също през 2008 г. евро-средиземноморските партньори ще стартират пет важни инициативи за заздравяване на партньорството и за разгръщането му и в други области. Това са следните инициативи:

- Провеждането на евро-средиземноморска министерска среща по въпросите на културата,

- Провеждането на първата евро-средиземноморска министерска среща по социалните въпроси и заетостта,

- Първата евро-средиземноморска министерска среща по туризма,

- Евро-средиземноморската министерска среща по въпросите на здравеопазването,

- Стартирането на партньорство между Комисията и администрациите на средиземноморските държави за стимулиране на командироването и обмяната на служители и стажанти.

7. В допълнение към тези инициативи, партньорството ще продължи своята дейност в други уместни области, като:

- Информационното общество, с провеждането на втората евро-средиземноморска министерска среща в тази област,

- Провеждането на ежегодната конференция на Евро-средиземноморския инструмент за подпомагане на инвестициите и партньорството (FEMIP),

- 4та евро-средиземноморска конференция на министрите по икономическите и финансовите въпроси,

- Срещите на министрите на търговията,

- Конференцията за сътрудничество в областта на индустрията,

- Към края на 2008 г. ще бъде проведена срещата на министрите на външните работи.

Нови инициативи

Укрепване на фондацията „Ана Линд“ и насърчаване на диалога между културите

8. Евро-средиземноморска министерска среща по въпросите на културата и на диалога между културите през 2008 г. ще представлява важно събитие, целящо да позволи на партньорите да определят политически насоки за бъдещите дейности на фондацията. Комисията предлага да даде особена видимост на тази среща чрез организирането на събития в евро-средиземноморски страни партньори за насърчаване на междукултурния диалог и многообразието, както и да засили ролята на фондацията „Ана Линд“ като мост между евро-средиземноморските култури, религии и вярвания. Евро-средиземноморска министерска среща по културния диалог ще бъде в съответствие с целите на решението на Европейския парламент и Европейския съвет да обявят 2008 г. за Европейска година на междукултурния диалог (решение от 18 Декември 2006 г.) В съответствие с това Комисията предлага министрите, на своята среща в Лисабон, да обявят 2008 г. за Евро-средиземноморска година на междукултурния диалог.

9. Фондацията „Ана Линд“ за диалог между културите официално бе открита през април 2005 г. в Александрия. След първоначален период на дейност, през който фондацията се утвърди като общата евро-средиземноморска институция, посветена на културния диалог, партньорите ще консолидират институцията, като одобрят нов устав и назначат нов ръководен екип, предвидени за април 2008 г.

10. Аудиовизията, киното, както и популяризирането на културното наследство са отлични средства за насърчаване на междукултурния диалог между средиземноморските страни и Европа. Въз основа на резултатите от аудио-визуалните програми Euromed и с помощта на европейски и средиземноморски експерти, на евро-средиземноморската среща на министрите по културата през 2008 г. ще бъде предложена нова стратегия за укрепване на аудио-визуалния сектор в средиземноморските страни. Освен това ще бъде стартирана нова програма „Наследство“, съсредоточена върху чувството на местното население за собственост върху културното наследство, както и върху достъпа до знания за културното наследство.

Ново партньорство в областта на туризма

11. Туризмът е един от най-важните икономически сектори в Средиземноморския регион. През 2005 г. в страните партньори от Средиземноморския регион са регистрирани повече от 50 милиона туристически посещения, като в повечето страни между 50 % и 80 % от посетителите са от държавите ─ членки на ЕС. В отговор на инициативата на Мароко, Португалия и Словения ЕС и средиземноморските страни партньори се споразумяха да проведат среща на министрите в Мароко. Комисията напълно подкрепя тази инициатива.

Разработване на по-систематичен подход към сътрудничеството в областта на заетостта

12. Създаването на трудова заетост и модернизирането на пазарите на труда са сред най-неотложните предизвикателства за евро-средиземноморските страни партньори. Въпреки значителните национални различия всички партньори трябва да се приспособят към глобализацията и към бързо променящата се икономическа среда. В Тампере евро-средиземноморската среща на министрите на външните работи „приветства предложението да се проведе през 2007 г. евро-средиземноморски семинар по политиката за заетостта и по практическите мерки за подобряване на шансовете за труд на търсещите работа и за създаване на възможности за достоен труд“. Този семинар ще „проправи път за провеждането на евро-средиземноморска министерска конференция по заетостта през 2008 г.“ и в него ще участват представители на правителствата, социални партньори и международни организации.

13. Семинарът, който ще подготви евро-средиземноморската министерска конференция по заетостта, трябва да допринесе за: a) по-добро разбиране на предизвикателствата, пред които са изправени трудовите пазари и политиките за заетостта, в контекста на глобализацията и демографската промяна; б) използване на възможностите, предоставени от обмена на опит и най-добри практики между 37 партньора. Министерската конференция по заетостта ще бъде проведена през втората половина на 2008 г. и трябва на включи конкретни инициативи и предложения за насърчаване на създаването на заетост, модернизацията на трудовите пазари и за достойни условия за труд. Въпросите за равнопоставеност на половете в рамките на политиките за заетостта трябва да бъдат хоризонтален тематичен приоритет на министерската конференция и на подготвителния ѝ семинар. Целта е да се развие социалното измерение на Евро-средиземноморското партньорство чрез по-систематичен подход към сътрудничеството, в съответствие с целите от срещата на върха в Барселона. Социалните партньори от Евро-средиземноморския регион следва да бъдат включени в подготовката на конференцията, евентуално чрез на семинара по икономическа заетост и икономическа промяна през пролетта на 2008 г.

Към засилено сътрудничество в областта на здравеопазването

14. Заключенията от конференцията на евро-средиземноморските министри на външните работи в Тампере приканиха компетентните органи да проведат през 2007 г. евро-средиземноморски семинар по контрола и наблюдението на заразните болести. Този семинар ще бъде последван от среща на висши служители като следваща подготвителна стъпка към провеждането на евро-средиземноморска министерска конференция по здравеопазването.

Заздравяване на мерките за изграждане на партньорство

15. В документ, целящ да подобри работните методи на Евро-средиземноморското партньорство, партньорите разглеждат възможността да поканят служители от средиземноморските страни, командировани към секретариата на Съвета за подпомагане на дейността му. Европейската комисия има значителен опит в обмена на служители с държавите ─ членки на ЕС, и с други институции. Националните служители, командировани от държавите ─ членки на ЕС, имат положителен принос за повишаване на уменията и знанията на персонала на Комисията. Като допълнителна мярка за изграждане на партньорството, Комисията предлага да установи сътрудничество с администрациите на средиземноморските страни партньори за обмен на професионален опит. Предложението на Комисията обхваща командироването и обмена на служители и стажанти.

Продължение и консолидиране на съществуващите области на работа

Диалог в областта на политиката и сигурността

16. Комисията е силен поддръжник на провеждането на политически диалог на регионално евро-средиземноморско равнище. Евро-средиземноморското партньорство е единственият форум, в рамките на който всички средиземноморски партньори обменят виждания и провеждат конструктивен диалог, въпреки продължаващия конфликт в Близкия изток и в други части на региона. Политическият диалог често присъства в дневния ред на евро-средиземноморските срещи на висши служители. Комисията приветства направеното предложение за подобряване на работните методи, според което, в случай на нужда, висшите служители действат в качеството на механизъм за ранно реагиране, като предлагат провеждането на специални конференции на министрите на външните работи, в отговор на развития в региона. От своя страна, Съветът реши да предложи на средиземноморските партньори (участващи в Европейската политиката на добросъседство) възможността да се присъединяват, за всеки отделен случай, към декларациите на ЕС и позициите по Общата външна политика и политика на сигурност.

17. Комисията е убедена, че Евро-средиземноморската парламентарна асамблея е ценен елемент на Партньорството. Асамблеята позволява на политическите представители да обсъждат своите виждания върху ситуацията в региона, развитието на Процеса от Барселона и перспективите пред Европейската политиката на добросъседство по отношение на Средиземноморието. Комисията ще предостави пълната си подкрепа на Гърция, следващият председател на Асамблеята, за успешно провеждане на заседание на Асамблеята през 2008 г. Комисията ще подпомага и работата на комисиите на Асамблеята в подготовката за сесията на Евро-средиземноморската парламентарна асамблея през 2008 г.

18. Комисията е убедена, че ползотворните разговори по темата за изборите, осъществени по време на евро-средиземноморските срещи на висши служители през 2007 г., могат да продължат на ниво експерти. Провеждането на семинар на ниво експерти би трябвало да позволи на партньорите да започнат обмен на мнения на по-техническо равнище, за да се предвиди практическо сътрудничество в тази област между желаещите партньори.

Кодекс на поведение за противодействие на тероризма

19. Комисията смята от първостепенно значение по-нататъшното задълбочаване на практическите стъпки към изпълнението на съвместно одобрения кодекс на поведение за противодействие на тероризма. Следователно Комисията предлага да съсредоточи усилията през 2008 г. върху такива технически въпроси, като засилването на международното сътрудничество в областта на наказателноправните въпроси и засилване на мерките за сигурността на мореплаването, включително и на товарните транспортни средства. Комисията предлага провеждането на регионален евро-средиземноморски семинар по всеки един от тези въпроси, с участието на съответните международни организации, агенции и експерти.

Към евро-средиземноморска система за гражданска защита

20. Нарастващата уязвимост на много части от Средиземноморието към природни бедствия или такива, предизвикани от човешка дейност, потвърждава необходимостта от въвеждане на по-сериозни мерки за безопасност и сигурност в полза на гражданите. През последните години, с цел изграждане и заздравяване възможностите на агенции за гражданска зашита в средиземноморските страни партньори, Комисията финансира EUROMED пилотния проект (1998─2003 г.) и EUROMED междинната програма (2005─2008 г.) за разработване на евро-средиземноморска система за намаляване, предотвратяване и управление на природни бедствия и такива, предизвикани от човешка дейност. Комисията ще продължи да подпомага тази особено уместна инициатива с нова фаза (2008─2010 г., програма EUROMED за предотвратяване, намаляване и управление на природни бедствия и такива, предизвикани от човешка дейност), през която стратегическият подход би следвало да бъде подобрен и да се следват препоръките, заложени в прегледа на междинната програма по средата на периода.

Текуща работа в областта на услугите и търговията със селскостопански стоки

21. Повечето от преговарящите партньори са изразили интерес и ангажимент към преговорите по услугите и правото на установяване След срещата на министрите на търговията в Лисабон на 22 октомври, където разговорите на регионално ниво трябва да приключат, Комисията ще стартира двустранни преговори с редица желаещи средиземноморски партньори. Тези преговори за двустранни услуги и инвестиции ще започнат в началото на 2008 г. и ще приключат в срок, който би позволил значително либерализиране на услугите и правото на установяване до 2010 г.

Преговорите между Египет, Израел и Мароко за либерализация на търговията със селскостопански продукти, с преработени селскостопански продукти и продукти на рибарството отбелязват напредък. Тунис пое ангажимента да започне преговори преди края на 2007 г. Комисията и Йордания приключиха през 2005 г. преговори, които доведоха до висока степен на взаимна либерализация. Провеждат се и разговори по двустранни споразумения за взаимно признаване и защита на географските указания за селскостопански продукти.

Рибарство

22. Ще бъде засилено сътрудничеството между Общността и средиземноморските партньори за устойчиво управление на рибните ресурси в Средиземно море, по-специално в рамките на съответните регионални органи (Генералната комисия по рибарство в Средиземно море и Международната комисия за опазване на риба тон в Атлантическия океан), в съответствие с декларацията от министерската конференция за устойчиво развитие на рибарството в Средиземноморието, проведена във Венеция (ноември 2003 г.).

Морска политика

23. На 10 октомври 2007 г. Европейската комисия прие съобщението за интегрирана морска политика на Европейския съюз. В този контекст Комисията определя Средиземноморието като ключов регион за сътрудничеството по управление на ресурсите и морско управление, поради общата отговорност за моретата, която Европа споделя със своите най-близки съседи. Европейската политика на добросъседство предоставя рамка, в която това сътрудничество може да бъде ефективно насърчавано, за да се осигури съгласуваност между вътрешните действия на ЕС и действията, предприемани от нашите съседи. Необходимо е обсъждането на приоритетните области със средиземноморските партньори и Комисията ще се стреми да започне този диалог на министерско ниво.

Енергетика и транспорт

24. Заключенията от министерската конференция в Маракеш, както и съобщението „Насоки за транспорта в една по-широка Европа“, признават установяването на интегрирана, безопасна и ефикасна транспортна система в Средиземноморието за ключов фактор за развитието на стабилност в региона и разрастването на междурегионалната търговия. За да се осъществи една такава система, има предложение за провеждане на конференция на високо равнище в областта на транспорта (в края на 2007 г. или началото на 2008 г.), която да се съсредоточи върху два основни елемента: представяне на регионален план за действие в областта на транспорта и стъпки за осъществяване на неговите дейности, и включване на Средиземноморския регион в трансевропейската транспортна мрежа.

25. Експертната група в рамките на форума за енергетика Euromed ще обсъди на заседанието си в Брюксел на 16 октомври 2007 г. „Приоритетната програма за действие за евро-средиземноморско сътрудничество в областта на енергетиката“ през идния период. Тази приоритетна програма ще бъде приета в края на 2007 г. или началото на 2008 г. на Евро-средиземноморска министерска среща в областта на енергетиката.

Хоризонт 2020

26. Хоризонт 2020 относно пречистването на Средиземно море ще продължи да изпълнява мерките, приети в рамките на графика за действие, одобрен в Кайро на 3-та евро-средиземноморска среща на министрите на околната среда и предложен по време на първата среща на управителния комитет през юни 2007 г. Европейската агенция за околната среда ще координира със съответните партньори изработването на последователен процес и рамка за редовни анализи, базирани на индикатори, включително и „табло за оценяване“, за сравнение и измерване на напредъка. Ще се организират подходящи последващи действия на дейността на ЕИБ за идентифициране на приемливи за финансиране проекти от регионално значение.

27. По време на френското председателство на ЕС през 2008 г. трябва да се проведе Евро-средиземноморска министерска среща по водите. Тази конференция ще се състои почти десет години след евро-средиземноморската министерска конференция по местното управление на водите, състояла се в Торино през 1999 г., и пет години след началото на средиземноморския компонент на инициативата на ЕС за водите. Предвижда се тя да разгледа важни въпроси на политиката, свързани с управлението, защитата и услугите в областта на водните ресурси.

Сътрудничество в областта на промишлеността

28. Следващата евро-средиземноморска среща на министрите по сътрудничеството в областта на промишлеността е предвидена да се състои през октомври 2008 г. На срещата ще бъде направена равносметка на постигнатия до момента напредък и ще бъде определена работна програма за сътрудничество в областта на промишлеността за периода 2009─2010 г.

29. По отношение на политиките, свързани с информационното общество, предвидено е те да се съсредоточат върху насърчаването на отворена и конкурентоспособна цифрова икономика чрез установяването на нормативна среда за електронни комуникации, благоприятна за иновация, инвестиции и конкуренция. Схемата на сътрудничество би включила разработването на онлайн услуги за подобряване на социалната интеграция и на такива обществени услуги като образование, здравеопазване, транспорт, и качеството на живот. Освен това проекти от общ интерес биха засили участието на средиземноморските страни в частта за информационни и комуникационни технологии на 7-та рамкова програма. Наскоро започнаха два проекта (MED-IST и MAP-IT) за набелязване на високи научни постижения в областта на информационните и комуникационните технологии в страните партньори от Средиземноморието. Би могло да се очаква EUMEDCONNECT, един от проектите в рамките на EUMEDIS, да бъде продължен в близко бъдеще. EUROMEDCONNECT осигурява връзката между изследователските мрежи в Средиземноморския регион и позволява използването ѝ като изследователска инфраструктура за общи проекти между държавите ─ членки на ЕС, и Средиземноморските страни в областта на информационното общество. Всички тези нови инициативи ще бъдат обсъдени по време на втората евро-средиземноморска министерска конференция по информационното общество, организирана в Египет през първата част на 2008 г.

Текуща работа по сътрудничеството в областта на статистиката

30. Важен фактор в процеса на вземане на решения е наличието на надеждни статистически данни. Техническа помощ за статистическите служби в средиземноморските страни партньори се предоставя посредством програмата MEDSTAT II. Тази помощ е съсредоточена върху подобряване на статистическите данни в редица ключови области: селско стопанство, енергетика, околна среда, външна търговия, миграция, националните сметки, социална политика (особено заетост), туризъм и транспорт, както и общо обучение по статистика. Програмата ще действа до края на 2008 г. Необходимо е през 2008 г. да се проучат механизми, които да позволят след тази дата по-нататъшна подкрепа за развиване на капацитета за събиране на статистически данни в страните, особено в незасегнати до този момент области, като например услугите, здравеопазването.

Миграция

31. На 19 ноември 2007 г. евро-средиземноморските партньори ще се срещнат за първи път на ниво министри, за да проведат всеобхватни, интегрирани и балансирани разговори по въпросите, свързани с миграцията. Предстоящата евро-средиземноморска министерска среща по миграцията би била добра възможност да се подчертае добавената стойност на рамката за регионално сътрудничество, като в същото време набляга на необходимостта от постоянен напредък от страна на всички партньори за постигането на стратегическата цел за оптимизиране на социалните и икономическите предимства от миграцията за страните на произход, транзит и направление. От изключителна важност за средиземноморските партньори могат да бъдат някои нови инициативи на ЕС за улесняване на управлението на законната миграция, например акцентът върху циркулярната миграция или понятието за партньорства за мобилност.

Към евро-средиземноморска зона за висше образование и научни изследвания

32. За постигане на напредък по целите от министерската конференция по висшето образование и научните изследвания, проведена в Кайро през 2007 г., работата на надзорния комитет за евро-средиземноморско сътрудничество в научноизследователската и развойна дейност (MOCO) ще бъде допълнена със създаването на експертна група по въпросите на висшето образование. Комисията смята, че най-уместните въпроси за експертната група са въвеждането и прилагането на структурни реформи в средиземноморските страни партньори, основани на трите главни области, определени на равнище ЕС: промени в учебните програми, включително и тези, предвидени в Болонския процес; управление и финансиране. Експертната група ще докладва на евро-средиземноморския комитет не по-късно от втората половина на 2008 г. Комисията предлага първият доклад да бъде съсредоточен по-специално върху приноса към общата цел за сближаване на евро-средиземноморските системи за висше образование от значение за процеса от Болоня и Европейската система за трансфер на кредити (ECTS).

MOCO ще бъде включен в предвидените за 2008 г. дейности на проекта INCO-NET (в които са включени всички членове на MOCO). Дейности от типа INCO-NET са от особена важност за задълбочаването на общите и регионалните приоритети, за подобряването на информираността, изграждането на капацитет и за функционирането на MOCO.

План за действие за ролята на жените в обществото

33. Евро-средиземноморският комитет трябва да свика специална евро-средиземноморска среща на ниво старши експерти за преглед на изпълнението на одобрените на министерската среща в Истанбул мерки. Тези мерки за ролята на жените в обществото са разпределени в трите идентифицирани области за работа: политически и граждански права на жените; социални и икономически права на жените и устойчиво развитие; права на жените в културната сфера и ролята на масмедиите и комуникациите.

Евро-средиземноморското сътрудничество и инициативата „Медиа“

34. Благодарение на програмата за информация и комуникация различни дейности в медийния сектор (обучение на млади журналисти, телевизионни и радио- програми на местен език, допълнения към печатните медии, проучване на общественото мнение и пр.) ще допринесат за нарастване значимостта на Евро-средиземноморското партньорство в Средиземноморския регион, както и за взаимното разбирателство на народите от двата бряга на Средиземно море.

35. Евро-средиземноморските партньори и работната група по Медиа ще се срещнат отново, за да обсъдят начини за утвърждаване на гласа и ролята на медиите в Партньорството. Те също така ще дадат съвети за практическо справяне с редица проблеми, повдигнати по време на различни медийни конференции и семинари. Ще бъдат предложени последващи мерки във връзка с конференцията от Дъблин на тема „Медиен репортаж: тероризъм“ и ще бъде организирана мащабна регионална конференция относно регионалното развитие на медиите.